Twee vas oor R12 m. se mandraxDie mandraxvonds wat op 19 Januarie 2016 naby Bloemfontein gemaak is Foto: Verskaf deur die Valke Twee verdagtes is op die N1 naby Bloemfontein in hegtenis geneem nadat hulle glo mandraxtablette ter waarde van R12 miljoen in hul besit gehad het. “Die bestuurder van ŉ afleweringswa en sy vroulike passasier sal Woensdag in die Bloemfonteinse landdroshof verskyn,” het brig. Hangwani Mulaudzi, woordvoerder van die Valke, gesê. “Die mandraxtablette was in die voertuig versteek.” Volgens Mulaudzu het die Valke ŉ wenk ontvang oor die voertuig wat van Gauteng na die Oos-Kaap onderweg was. “Die voertuig is naby die Verkeerdevlei-tolplaza opgemerk en beamptes het dit agtervolg tot net voor Bloemfontein.” ŉ Aanvanklike soektog het niks opgelewer nie. “Die dwelmmiddels is gevind toe die voertuig by ŉ nabygeleë polisiestasie deeglik deursoek is,” het hy bygevoeg. Beamptes van die Valke het ŉ tuisgemaakte kompartement onder die laaibak van die voertuig opgespoor. “Die 20 plastieksakkies dwelmmiddels ter waarde van R12 miljoen was in nege sakke versteek.” Die bestuurder en passasier, onderskeidelik 40 en 35 jaar oud, is gevolglik in hegtenis geneem en staan tereg op aanklag van dwelmhandel.